Kristian Jensen (V), 2001-01-25:
For Venstre er kernen i det her beslutningsforslag netop spørgsmålet om foreningsfrihed.
For var der reel foreningsfrihed i Danmark, tror jeg ikke, at der var nogen, der ville gide diskutere, hvorvidt der skulle være frameldingskupon, tilmeldingskupon eller andre kuponer på fagforeningers bidrag til partier, kulturer eller andet.
Næ, så kunne folk frit vælge den forening, de ønskede at være medlem af eller ikke ønskede at være medlem af.
Kernen er nemlig, at i Danmark er der ikke den foreningsfrihed, som vi ønsker, den foreningsfrihed, som der bør være i et liberalt samfund, nemlig retten til at være medlem af eller stå uden for de foreninger, man kan støtte.
Det gælder de erhvervsorganisationer, som hr. Per Kaalund nævnte, men det gælder så sandelig også SiD, KAD, HK, Dansk Metal og en lang række andre faglige organisationer.
Vi synes i Venstre, at alle - både erhvervsdrivende og private mennesker - skal have den frie ret til at vælge, hvilke foreninger de vil være medlem af, og hvilke foreninger de ikke vil være medlem af.
Ønsker man så ikke at støtte et politisk parti gennem sit fagforeningsmedlemskab, kan man vælge at melde sig ud af fagforeningen; sådan bør det være.
Og hvis man ikke ønsker at støtte et politisk parti gennem sin erhvervsorganisation, kan man melde sig ud af erhvervsorganisationen; sådan bør det også være.
Men sådan er det desværre ikke i Danmark.
I Danmark er det sådan, at hvis du er medlem af en organisation, der har eksklusivaftale på området, og du er utilfreds med din organisation, kan du ikke melde dig ud af den, uden at dit job er i fare. Det synes vi i Venstre er for dårligt.
Vi synes, det skal være muligt som privatperson og som erhvervsdrivende at vælge præcis de organisationer og foreninger, man ønsker at være medlem af.
Hvis det bliver indført, skal man selvfølgelig også have friheden til at støtte de politiske partier eller andet, f.eks. kulturelle udfoldelser, som man ønsker i den forening, hvis medlemmerne har friheden til at stå udenfor.
Det er desværre ikke sådan i dag, og derfor kan vi godt følge forslagsstillerne, når de skriver, at den frameldingskupon, der er, er en narresut.
Det, der sker, er jo netop, at kontingentet ikke bliver sat ned, og hvis en forening med 10.000 medlemmer tidligere har givet 9 kr. pr. medlem til et politisk parti og de 1.000 melder fra, er der ingen, der forhindrer, at de resterende 9.000 skal give 10 kr., og dermed er beløbet til det politiske parti præcis det samme. Hvis det virkelig var et spørgsmål om, at man skal kunne dokumentere sit medlemskab af foreningen,
ville det være meget, meget nemt at udstyre medlemmerne med et medlemskort, og så var det problem løst. Når Venstre ikke støtter forslaget her, er det, fordi vi mener, at den frameldingskupon, der er, er en måde for medlemmerne at sende et vigtigt signal direkte til ledelsen på, nemlig at sige: Vi er utilfredse med den politik, I har. Det kan godt være, vi ikke har fået flertal i vores lokalforening, det kan godt være, vi ikke har fået flertal i vores amtsorganisation eller på landsplan, men som enkeltpersoner kan vi sende det klare signal til ledelsen, at vi ikke ønsker, at den forening, vi er med i, skal bidrage til politiske partier. Derfor er Venstre enig i det endemål, som jeg ved også er forslagsstillernes, nemlig et frit arbejdsmarked.
Men vi kan ikke støtte forslaget, som det ligger her.